
B9‑0341/2022
Europa-Parlamentets beslutning om nationale vetoer for at underminere den globale skatteaftale
(2022/2734(RSP))
Europa-Parlamentet,
–	der henviser til tredje del og artikel 116 i traktaten om Den Europæiske Unions funktionsmåde (TEUF),
–	der henviser til artikel 20 i traktaten om Den Europæiske Union (TEU),
–	der henviser til erklæringen fra Organisationen for Økonomisk Samarbejde og Udvikling (OECD)/G20's inklusive ramme vedrørende udhuling af skattegrundlaget og overførsel af overskud (BEPS) om en løsning med to søjler til at tackle de skattemæssige udfordringer, der opstår som følge af digitaliseringen af økonomien, som 137 ud af 141 medlemmer havde tilsluttet sig og godkendt pr. 4. november 2021,
–	der henviser til Kommissionens forslag til Rådets direktiv om sikring af en global minimumsskattesats for multinationale koncerner i Unionen (COM(2021)0823),
–	der henviser til sin holdning af 19. maj 2022 til forslag til Rådets direktiv om sikring af en global minimumsskattesats for multinationale koncerner i Unionen[footnoteRef:2], [2:  Vedtagne tekster, P9_TA(2022)0216.] 

–	der henviser til EU-Skatteobservatoriets analyse fra oktober 2021 med titlen "Revenue effects of the global minimum tax: country-by-country estimates", 
–	der henviser til undersøgelsen fra det Polske Økonomiske Institut fra januar 2020 med titlen "Tax unfairness in the European Union: towards greater solidarity in fighting tax evasion",
–	der henviser til forretningsordenens artikel 132, stk. 2,
A.	der henviser til, at 136 af de 140 medlemmer af OECD/G20's inklusive ramme vedrørende BEPS den 8. oktober 2021 nåede til enighed om en reform af det internationale skattesystem gennem en løsning bestående af to søjler til at tackle de udfordringer, der følger af digitaliseringen af økonomien og til at begrænse konkurrencen på selskabsskat gennem indførelse af en global minimumssats på 15 %;
B.	der henviser til, at kun seks EU-medlemsstater i 2020 havde en effektiv skattesats på under 15 %;
C.	der henviser til, at flere forhandlingsrunder resulterede i en reduceret forpligtelse, der var lavere end det oprindelige forslag på 21 %;
D.	der henviser til, at gennemførelsen af den globale minimumsafgiftssats under denne to-søjle-reform ville medføre, at landene årligt ville indkasserer ca. 150 mia. USD i nye indtægter[footnoteRef:3]; [3:  https://www.oecd.org/tax/international-community-strikes-a-ground-breaking-tax-deal-for-the-digital-age.htm ] 

E.	der henviser til, at EU alene ville kunne øge sine selskabsskatteindtægter med ca. 64 mia. EUR om året ved at opkræve en effektiv minimumssats for selskabsskat på 15 % i overensstemmelse med søjle II i den globale aftale[footnoteRef:4]; [4:  https://www.taxobservatory.eu/wp-content/uploads/2021/10/Note-2-November-2021-1.pdf ] 

F.	der henviser til, at uafhængige undersøgelser anslår, at en EU-sats på 25 % uden undtagelser ville gøre det muligt at indkassere 234 mia. EUR[footnoteRef:5]; [5:  https://www.taxobservatory.eu/wp-content/uploads/2021/10/Note-2-November-2021-1.pdf ] 

G.	der henviser til, at skatteanliggender i Unionen er underlagt en særlig lovgivningsprocedure og vedtages med enstemmighed i Rådet;
H.	der henviser til, at alle OECD-lande og G20-lande, herunder alle 27 EU-medlemsstater, hilste aftalen om reform af de internationale skatteregler i oktober 2021 velkommen;
I.	der henviser til, at vedtagelsen af et EU-direktiv om opretholdelse og gennemførelse af søjle II i denne internationale aftale (i det følgende benævnt "søjle II-direktivet") på trods af dette tilsagn er slået fejl tre gange i Rådets sammensætning for økonomiske og finansielle anliggender (Økofinrådet) på grund af manglende enstemmighed;
J.	der henviser til, at først Polen og senest Ungarn har nedlagt nationalt veto for at forhindre vedtagelsen af søjle II-direktivet, selv om det havde støtte fra alle de øvrige 26 medlemsstater;
K.	der henviser til, at Ungarn til trods for at have indvilliget i at gennemføre direktivet på tidligere Økofin-møder nedlagde veto på Økofinrådets samling i juni 2022, efter at Polen havde ophævet sit langvarige veto;
L.	der henviser til, at de offentlige indtægter fra gennemførelsen af søjle II-direktivet i EU vil være særlig vigtige i lyset af krigen i Ukraine og dens økonomiske og sociale konsekvenser i EU samt behovet for skattemæssig retfærdighed og for at sikre den økonomiske genopretning efter pandemien på grundlag af en omstilling til klimaneutralitet;
Generelle betragtninger
1.	hævder, at de eksisterende internationale skatteregler i vid udstrækning er forældede og ude af stand til at håndtere den stigende digitalisering af økonomien eller til rent faktisk at dæmme op for skatteunddragelse og skatteundgåelse; hævder, at der er et presserende behov for en reform af reglerne gennem vedtagelse af OECD/G20's globale skatteaftale, således at internationale, EU's og nationale skattesystemer tilpasses de nye økonomiske, sociale og teknologiske udfordringer i det 21. århundrede;
2.	bemærker med stor bekymring de konstante underbydende forringelser med hensyn til selskabsskattesatser i de udviklede økonomier i de seneste årtier; fremhæver det kraftige fald i EU's gennemsnitlige selskabsskattesatser fra 33,3 % i 2000 til 22,7 % i 2020[footnoteRef:6]; gentager, at der er et presserende behov for at indføre en mindstegrænse for selskabsskat gennem indførelse af en effektiv minimumsskattesats på 15 % i overensstemmelse med søjle II i den globale skatteaftale; [6:  https://tradingeconomics.com/euro-area/corporate-tax-rate ] 

3.	fremhæver, at de eksisterende skatteregler og uoverensstemmelser mellem skattereglerne på tværs af medlemsstaterne og andre lande kombineret med manglende internationalt samarbejde og visse andre forhold gør det muligt for multinationale selskaber at benytte sig af aggressiv skatteplanlægning, hvilket i væsentlig grad reducerer deres effektive skattesatser; minder om, at denne situation også er til betydelig konkurrencemæssig ulempe for små og mellemstore virksomheder (SMV'er), da de svarer skat til betydeligt højere effektive skattesatser end multinationale selskaber, hvilket er utilstedeligt;
4.	beklager, at EU-medlemsstaterne som følge af, at der anvendes internationale transaktioner til skatteundgåelse og skatteunddragelse årligt går glip af 170 mia. EUR[footnoteRef:7]; [7:  https://pie.net.pl/wp-content/uploads/2018/07/PIE_Report_Tax_Havens_EU.pdf ] 

5.	fremhæver sin nyligt vedtagne holdning til søjle II-direktivet, som opfordrer til hurtigt gennemførelse senest i januar 2023;
6.	understreger, at kun 10-15 % af de multinationale selskaber er omfattet af den internationale aftale, og at de udelukkelser og undtagelser, der er indeholdt i aftalen, giver mulighed for yderligere skatteundgåelse og skatteunddragelse; understreger endvidere den dynamiske karakter af skatteunddragelse og skatteundgåelse; opfordrer Kommissionen til fortsat at ajourføre den relevante lovgivning for bedre at kunne tackle dette centrale spørgsmål;
Den nuværende beslutningsproces og virkningen af nationale vetoer
7.	understreger, at enstemmig beslutningstagning i Rådet om skattepolitik ikke er befordrende for de ændringer, der er nødvendige for at håndtere de aktuelle udfordringer; beklager, at den nuværende situation ofte fører til forsinkelser og manglende fremskridt med hensyn til harmonisering af EU-dækkende skatteregler, der ellers ville være til gavn for alle;
8.	understreger med dyb bekymring, at nationale vetoer konsekvent har hæmmet fremskridtene på mange vigtige beskatningsområder, idet forslag såsom det fælles konsoliderede selskabsskattegrundlag (FKSSG), revisionen af direktivet om renter og royalties, reformen af adfærdskodeksen for erhvervsbeskatning og nu søjle II-direktivet som følge heraf er blevet blokeret i Rådet;
9.	beklager, at vetoretten på skatteområdet af visse medlemsstater er blevet udnyttet som pressionsmiddel og som brikker i forhandlingerne med henblik på at opnå gevinster, fremtvinge indrømmelser og forfølge andre, egennyttige interesser på områder, der ikke har tilknytning til beskatning; understreger, at eksistensen af disse vetoer truer med at fastholde skadelig skattepraksis og social uretfærdighed, der undergraver Unionens evne til at fungere effektivt, fremme lige konkurrencevilkår og beskytte borgernes og SMV'ernes bedste interesser;
Henstillinger vedrørende tiltag og reformområder
10.	opfordrer Ungarn til øjeblikkeligt at ophøre med sin meningsløse blokering af den globale skatteaftale i Rådet; beklager, at en enkelt medlemsstat er i stand til at holde gennemførelsen af en sådan historisk aftale og 26 andre medlemsstater som gidsel i kampen for større skattemæssig retfærdighed;
11.	gentager sin opfordring til Kommissionen om at afstå fra at godkende Ungarns nationale genopretningsplan, indtil landet fuldt ud har efterkommet alle de landespecifikke henstillinger på retsstatsområdet under det europæiske semester, og indtil det har gennemført alle relevante domme fra EU-Domstolen og Den Europæiske Menneskerettighedsdomstol;
12.	opfordrer Kommissionen til at gøre brug af proceduren i artikel 116 i TEUF i forbindelse med visse skattepolitikker med henblik på at omgå enstemmighedskravet i tilfælde, hvor Kommissionen finder, at en forskel i medlemsstaternes ved lov eller administrativt fastsatte bestemmelser fordrejer konkurrencevilkårene på det indre marked; opfordrer i den forbindelse indtrængende medlemsstaterne til at komme i gang med overgangen fra enstemmighed til afstemning med kvalificeret flertal på disse områder af nævnte årsag; minder i denne forbindelse om Ursula von der Leyens manifest fra hendes kandidatur til formand for Kommissionen, som omfattede et tilsagn om at "gøre brug af de bestemmelser i traktaterne, som gør det muligt at vedtage forslag om beskatning efter den fælles beslutningsprocedure og ved kvalificeret flertal i Rådet";
13.	opfordrer Kommissionen til at genfremsætte et forslag om at gå fra enstemmighed til afstemning med kvalificeret flertal på en række beskatningsområder, navnlig når disse er nødvendige for at bekæmpe skattesvig, skatteundgåelse og skatteunddragelse, samt skatterelaterede foranstaltninger vedrørende beskyttelse af vores miljø og nå EU's mål om klimaneutralitet senest i 2050 ved hjælp af den europæiske grønne pagt; minder ligeledes om den tidligere kommissionsformand Jean-Claude Junckers tale om Unionens tilstand i 2018, hvori der blev opfordret til et system med kvalificeret flertal på skatteområdet;
14.	opfordrer Kommissionen til yderligere at overveje, om det vil være hensigtsmæssigt at gennemføre den globale skatteaftale gennem den forstærkede samarbejdsprocedure, der er fastsat i artikel 20 i TEU; opfordrer endvidere Kommissionen til at undersøge muligheden for at oprette en mekanisme til at anvende forstærket samarbejde som standardmetode i situationer, hvor op til tre medlemsstater blokerer for gennemførelsen af skatteforanstaltninger, der har til formål at sikre skattemæssig retfærdighed, bekæmpe skattesvig, skatteundgåelse og skatteunddragelse og beskytte miljøet;
15.	minder om, at skattesatsen på 15 % er et absolut minimum, og opfordrer medlemsstaterne til at gå videre og vedtage en højere skattesats for at undgå et kapløb mod bunden med en harmonisering af skattesatserne på 15 %; bemærker, at det kun kan bidrage til at nå frem til mere ambitiøse multilaterale aftaler i fremtiden;
16.	understreger, at den multilaterale konvention (MLC), der indeholder bestemmelser om fjernelse og standsning af alle afgifter på digitale tjenester og andre relevante lignende foranstaltninger indtil den 31. december 2023, i et scenarie, hvor USA blokerer for den internationale aftale ved ikke at gennemføre en lovgivningsmæssig retsakt, ikke længere vil være gennemførlig og derefter bør ophæves;
17.	understreger, at det er legitimt, at medlemsstaterne vedtager foranstaltninger til at beskytte deres skattegrundlag, såsom forbud mod fradrag af omkostninger, kildeskatteforanstaltninger, begrænsning af skattefritagelse for deltagelse og særlige dokumentationskrav, navnlig vedrørende interne afregningspriser;
18.	understreger, at nylige undersøgelser har vist, at direktivet om renter og royalties og moder- og datterselskabsdirektivet giver medlemsstaterne mulighed for at cirkulere ubeskattede strømme af passiv indkomst rundt for at nå frem til jurisdiktioner i tredjelande med lave eller ingen skatter; understreger endvidere, at begge direktiver kan motivere virksomheder til at oprette holdingkonstruktioner i underbeskattede medlemsstater med henblik på at drage fordel af kildebeskatningsfritagelser; opfordrer Kommissionen til at genoptage gennemgangen af direktivet om renter og royalties, som er blokeret i Rådet.
°
°	°
19.	pålægger sin formand at sende denne beslutning til Rådet og Kommissionen samt til medlemsstaternes regeringer og parlamenter. 

